บริษัท ไปรษณีย์ไทย จำกัด (ปณท) เปิดตัวแสตมป์ที่ระลึก "135 ปี การก่อตั้งกิจการไปรษณีย์ไทย" สื่อถึงการทำงานส่ง 4 ยุค พร้อมจัดแสดงนิทรรศการ “135 ปี การไปรษณีย์ไทย...ก้าวมาไกล ยังใกล้กัน" ให้ชมฟรีถึงสิ้นเดือนตุลาคมนี้
นางสมร เทิดธรรมพิบูล กรรมการผู้จัดการใหญ่ บริษัท ไปรษณีย์ไทย จำกัด (ปณท) กล่าวว่า บริษัท ไปรษณีย์ไทย จำกัด (ปณท) จัดงานครบรอบ 135 ปี การก่อตั้งกิจการไปรษณีย์ไทยตรงกับวันที่ 4 สิงหาคมของทุกปี และตรงกับวันสื่อสารแห่งชาติ ผ่านนิทรรศการ “135 ปี การไปรษณีย์ไทย...ก้าวมาไกล ยังใกล้กัน” ภายใต้แนวคิด “สิ่งแรกมีเมื่อวันวาน สิ่งใหม่ในวันนี้ และสิ่งท้าทายในวันหน้า” เพื่อร่วมรำลึกถึงจุดกำเนิดแห่งไปรสนีย์สยาม การพัฒนาและปรับเปลี่ยนของไปรษณีย์มาหลายยุคหลายสมัย โดยเปิดให้เข้าชมฟรีไม่มีค่าใช้จ่าย จนถึงวันที่ 31 ตุลาคม ทุกวันอังคาร – อาทิตย์ เว้นวันจันทร์และวันหยุดนักขัตฤกษ์ เวลา 10.00 – 19.00 น. ณ อาคารไปรษณีย์กลาง บางรัก ซึ่งผู้เข้าชมจะได้รับของที่ระลึกเป็นโปสการ์ดภาพเดียวกับแสตมป์ 135 ปี ไปรษณีย์ไทย มีแบบไม่ซ้ำกันทุกๆ 3 สัปดาห์  พร้อมทั้ง เปิดตัวตราไปรษณียากรที่ระลึกชุด 135 ปี ไปรษณีย์ไทย เริ่มจำหน่ายวันนี้จำนวน 4 ดวง ชนิดราคาดวงละ 3 บาท นำเสนอในแบบภาพวาดสีน้ำแสดงถึงวิวัฒนาการของบุรุษไปรษณีย์ในยุคต่างๆ จากอดีตสู่ปัจจุบันรวม 4 ยุค โดยมีภาพอาคารสำนักงานใหญ่ของกิจการไปรษณีย์แต่ละยุคเป็นพื้นหลัง พร้อมมีตราประทับที่ระลึกของงานจัดทำขึ้นเป็นพิเศษ โดยจำลองรูปลักษณ์เดียวกับตราประทับแรกเมื่อ 135 ปีก่อนไว้ให้บริการ
 






กรรมการผู้จัดการใหญ่ บริษัท ไปรษณีย์ไทย จำกัด (ปณท) กล่าวย้ำว่า นิทรรศการได้นำเสนอเรื่องราวของกิจการไปรษณีย์ 3 ส่วน คือ นำเสนอเหตุการณ์ครั้งสำคัญของไปรษณีย์ในอดีต ประกอบวัตถุจัดแสดงที่หาชมได้ยาก วีดิทัศน์ และข้อมูลอินเทอร์แอกทีฟ ผ่านคิวอาร์โค้ด นำเสนอบริการใหม่ๆ และแอปพลิเคชัน ภายใต้ยุค “ไปรษณีย์ไทย 4.0” ที่เน้นตอบสนองความต้องการของผู้ใช้บริการในโลกยุคดิจิทัล เช่น การติดตั้งตู้นำจ่ายอัตโนมัติ iBox อำนวยความสะดวกผู้รับตลอด 24 ชั่วโมง เครื่องคัดแยกอัตโนมัติ เครื่องมือสำหรับพนักงานนำจ่ายสุดทันสมัย และการขยายเครือข่ายเพื่อรองรับปริมาณงานที่เพิ่มขึ้นอย่างรวดเร็วของธุรกิจอีคอมเมิร์ซ และการสนับสนุนสินค้าชุมชนและผลผลิตทางการเกษตร และสุดท้ายนำเสนอสิ่งที่กำลังจะมาถึงในอนาคต ทั้งการขนส่งโดยอากาศยานไร้คนขับหรือโดรน รถขนส่งไปรษณีย์ที่ขับได้เอง การใช้ระบบปัญญาประดิษฐ์ และหุ่นยนต์เข้ามาบริหารจัดการด้านศูนย์ไปรษณีย์ และการนำจ่าย